CELEX: 62016TN0237
Language: bg
Date: 2016-05-17 00:00:00
Title: Дело T-237/16: Жалба, подадена на 17 май 2016 г. — NI/ЕНОЗД

18.7.2016   
            
            
               BG
            
            
               Официален вестник на Европейския съюз
            
            
               C 260/43
            
         Жалба, подадена на 17 май 2016 г. — NI/ЕНОЗД
   (Дело T-237/16)
   (2016/C 260/54)
   Език на производството: испански
   
      Страни
   
   
      Жалбоподател: NI (Мадрид, Испания) (представител: A. Gómez-Acebo Dennes, abogado)
   
      Ответник: Европейски надзорен орган по защита на данните
   
      Искания на жалбоподателя
   
   Жалбоподателят иска от Общия съд:
   
               —
            
            
               да отмени и остави без действие решението на Европейския надзорен орган по защита на данните от 18 март 2016 г., с което се отхвърля искането на жалбоподателя за преразглеждане на решението на този надзорен орган от 8 декември 2015 г. и се разпорежда прекратяването от страна на Европейския омбудсман обработката понастоящем и в бъдеще на личните данни, съдържащи се в сключения от жалбоподателя договор,
            
         
               —
            
            
               да разпореди на Европейския омбудсман да се въздържа от публикуване на всякакви лични данни на жалбоподателя или данни, които позволяват той да бъде идентифициран. По-специално да се разпореди на Европейския омбудсман да не споменава по никакъв начин поста, който жалбоподателят е заемал,
            
         
               —
            
            
               да разпореди на Европейския омбудсман да приложи и да спазва напълно правото на противопоставяне на обработката на неговите лични данни в рамките на процедурата Own Initiative Inquiry 2/2014 или всяка друга процедура със сходен предмет, в която жалбоподателят би могъл да участва,
            
         
               —
            
            
               да осъди Европейския надзорен орган по защита на данните да заплати съдебните разноски.
            
         
      Основания и основни доводи
   
   Настоящата жалба е насочена основно срещу решението на ответника да не уважи оплакването на жалбоподателя вследствие на отказа да се заличат определени лични данни в рамките на две разследвания, извършени от Европейския омбудсман, относно даденото на жалбоподателя разрешение да извършва професионална дейност в частния сектор след завършване на изпълнението на неговите функции като член на Европейската комисия.
   В подкрепа на жалбата си жалбоподателят излага следните основания.
   
               1.
            
            
               Дейността на жалбоподателя, процедурата на Комисията при разрешаването на дейността след изпълнението на неговите функции като член на Комисията, първото разследване, извършено от Европейския омбудсман относно посоченото разрешение и възобновяването на разследването от Европейския омбудсман, както и неговото намерение да публикува личните данни на жалбоподателя, които позволяват той да бъде идентифициран пряко или непряко, не са били надлежно взети предвид от ответника в неговите решения с оглед на приложимата правна уредба и съдебна практика.
            
         
               2.
            
            
               Анонимното събиране на данни е пречка за проследимостта, необходима за определяне на законосъобразността на обработката на данните от Европейския омбудсман, доколкото те са били получени по анонимен начин и обработени неправомерно.
            
         
               3.
            
            
               Обработването на данните, предмет на настоящото производство, трябва според жалбоподателя да се квалифицира като прекомерно, неадекватно и нерелевантно с оглед на целта, за която те са били събрани, дори това да е извършено анонимно. Предаденият договор се отнася изключително до отношението на жалбоподателя с частно предприятие, след като той е престанал да упражнява функциите на член на Комисията, и без предметът на договора да има връзка с правомощията му, упражнявани в рамките на Комисията.
            
         
               4.
            
            
               Няма нови данни или факти, които обосновават обработката и публикуването на личните данни на жалбоподателя, които освен това са били считани за поверителни в рамките на първото разследване, извършено от предходния омбудсман. Промяна в поверителната обработка на данните, за които става въпрос, не е правно обосновано, нито е било мотивирано от Европейския омбудсман.
            
         
               5.
            
            
               Публикуването на разглежданите лични данни по никакъв начин не е от полза за разследването, доколкото Европейският омбудсман може да разследва относно даденото на жалбоподателя разрешение да извършва частна дейност без да използва данни от неговия личен живот и на по-силно основание, без да ги публикува.